**Polročné hodnotenie žiakov 1. stupňa základnej školy v školskom roku 2020/2021 počas mimoriadnej situácie a núdzového stavu vyhláseného v súvislosti s ochorením COVID-19**

*Podľa § 55 ods. 1 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“)* možno hodnotiť žiakov základných škôl:

**a) slovným hodnotením,**

**b) klasifikáciou („známkou“),**

**c) kombináciou klasifikácie a slovného hodnotenia.**

Vo vyučovacích predmetoch, ktoré sú podľa *§ 55 ods. 2 školského zákona* určené v školskom vzdelávacom programe ako neklasifikované a nemožno ich hodnotiť ani slovne, sa na vysvedčení uvedie slovo „absolvoval/-a“ alebo „neabsolvoval/-a“ (ďalej len „nehodnotené vyučovacie predmety“).

**1.ročník**

V prvom ročníku základnej školy sa počas mimoriadnej situácie a núdzového stavu vyhláseného v súvislosti s ochorením COVID-19 polročné hodnotenie realizuje **slovným hodnotením.**

Predmety **slovenský jazyk**, **matematika**, **anglický jazyk**, **prvouka**, **telesná výchova**, **výtvarná výchova**, **hudobná výchova** budú hodnotené slovne (slovným komentárom).

Predmety **pohybová príprava**, **náboženská výchova** a **etická výchova** budú neklasifikované, na vysvedčení a v katalógovom liste sa uvádza namiesto klasifikačného stupňa slovo:

**a) absolvoval**, ak sa žiak aktívne zúčastňoval na vyučovacom procese daného predmetu alebo ak bol žiak prítomný na vyučovacej hodine, aj keď zo závažných objektívnych dôvodov nepracoval,

**b) neabsolvoval**, ak žiak zo závažných dôvodov nemohol vykonávať požadované intelektuálne a motorické činnosti, a preto sa na vyučovacom predmete ospravedlnene nezúčastňoval; ak žiak na vyučovacej hodine nepracoval, nevie uplatniť svoje vedomosti a zručnosti ani na podnet učiteľa, celkové hodnotenie takého žiaka je neprospel.

*Podľa § 18 ods. 10 vyhlášky Ministerstva školstva č. 320/2008 Z. z. o základnej škole v znení neskorších predpisov.*

**2. – 4. ročník**

Počas mimoriadnej situácie a núdzového stavu vyhláseného v súvislosti s ochorením COVID-19 sa polročné hodnotenie v druhom až štvrtom ročníku základnej školy v predmetoch **slovenský jazyk**, **matematika**, **anglický jazyk**, **vlastiveda**, **prírodoveda** realizuje formou **klasifikácie.**

Predmety **výtvarná výchova**, **telesná výchova**, **hudobná výchova**, **informatika,** **výtvarná výchova**, **tvorivé písanie**, **pohybová príprava**, **náboženská výchova** a **etická výchova** budú neklasifikované, na vysvedčení a v katalógovom liste sa uvádza namiesto klasifikačného stupňa slovo:

**a) absolvoval**, ak sa žiak aktívne zúčastňoval na vyučovacom procese daného predmetu alebo ak bol žiak prítomný na vyučovacej hodine, aj keď zo závažných objektívnych dôvodov nepracoval,

**b) neabsolvoval**, ak žiak zo závažných dôvodov nemohol vykonávať požadované intelektuálne a motorické činnosti, a preto sa na vyučovacom predmete ospravedlnene nezúčastňoval; ak žiak na vyučovacej hodine nepracoval, nevie uplatniť svoje vedomosti a zručnosti ani na podnet učiteľa, celkové hodnotenie takého žiaka je neprospel.

*Podľa § 18 ods. 10 vyhlášky Ministerstva školstva č. 320/2008 Z. z. o základnej škole v znení neskorších predpisov.*

**Kritériá hodnotenia žiakov základných škôl**

Polročné hodnotenie žiakov základnej školy a klasifikácia ako aj zmeny hodnotenia a klasifikácie počas školského roka podľa *§ 18 ods. 11* vyhlášky boli prerokované a odsúhlasené v pedagogickej rade.

**Prezenčné vzdelávanie**

Škola postupuje pri hodnotení a klasifikácii žiakov základných škôl podľa hore uvedených rozhodnutí.

Ak pre závažné objektívne príčiny napr. z dôvodu nedostatočných podkladov k hodnoteniu alebo izolácie žiaka z dôvodu choroby a iných, nemožno žiaka hodnotiť v riadnom termíne v prvom polroku, túto skutočnosť prerokuje pedagogická rada a žiak sa za prvý polrok v riadnom termíne nehodnotí. Riaditeľ základnej školy určí na jeho hodnotenie náhradný termín, a to spravidla tak, aby sa hodnotenie žiaka mohlo vykonať najneskôr do dvoch mesiacov po skončení prvého polroka.

**Hodnotenie žiakov so špeciálnymi výchovno – vzdelávacími potrebami**

Pri hodnotení žiakov so špeciálnymi výchovno – vzdelávacími potrebami triedny učiteľ takéhoto žiaka zohľadňuje individuálne špeciálne výchovno – vzdelávacie potreby. Triedni učitelia týchto žiakov úzko spolupracujú so školským špeciálnym pedagógom, prípadne príslušným poradenským zariadením a konzultujú pri polročnom hodnotení situáciu každého žiaka so ŠVVP.

**Doklad o získanom vzdelaní**

*Podľa § 55 ods. 10 školského zákona*

(10) V posledný vyučovací deň prvého polroka školského roka triedny učiteľ vydá žiakovi výpis slovného hodnotenia alebo klasifikácie prospechu a správania žiaka za prvý polrok. Tento výpis nie je verejnou listinou. Vysvedčenie za prvý polrok sa vydáva na základe žiadosti plnoletého žiaka, zákonného zástupcu alebo zástupcu zariadenia.

Výpis slovného hodnotenia alebo klasifikácie prospechu a správania žiaka za prvý polrok sa vydáva na papieri bez štátneho znaku a bez vodotlače.

Riaditeľ základnej školy po prerokovaní v pedagogickej rade určí výber tlačiva vysvedčenia **605**, **606** alebo **607** podľa spôsobu hodnotenia uvedeného *v § 55 ods. 1 školského zákona*. Tlačivá vzorov vysvedčení sú zverejnené na webovom sídle Ministerstva školstva, vedy, výskumu a športu Slovenskej republiky na školský rok 2019/20203 a sú platné aj pre školský rok 2020/2021.

V Prešove, 14. 12. 2020 Zapísala vedúca MZ: Mgr. M. Adamkovičová